  Удмуртиысь тӧролэн но кивалтэтлэн пресс-службазы Анжелика Тихонова корреспондент Кизнер ёросын Кизнер – Кӧпка – Гыбдан сюресысь Кизнерка шур вамен выжез тупатъяны кутскизы. Ужъёсты «Кышкыттэм ӟечлыко сюресъёс» йӧскалык ӵектос улсын нуо. Со сярысь элькун тӧролэн но кивалтэтлэн пресс-службазы ивортӥз. Выжлэн кузьдалаез – 40,98 метр, со куашкан калэ вуоноен лыдъямын. Берло аръёсы ӧнерчиос сое уже кутымон возьыны тыршизы.  « Выж бадӟым ик ӧвӧл кадь, Кизнерысь потонын интыяськемын, но каргуртын улӥсьёслы со туж кулэ. Кизнеркалэн сопал ярдураз трос гуртъёс интыяськемын, отын школаос, нылпи садъёс, фельдшер-акушер пунктъёс вань. Соосын герӟетэз ыштыны уг яра. Отын гурт возёс предприятиос но вань. Кылсярысь, Вишурын «Колхоз Новый Путь» бадӟым предприятие ужа, кык крестьян-фермер возёсъёс вань. Кизнерын улӥсьёс понна но со туж кулэ. Сопал ярдурын шайвыл но черк интыяськемын. Калык отчы ялан ветлэ. Соин ик тупатъян ужъёсты чидатэк витиськом » Александр Чернышев, Кизнер ёрос администрацилэн тӧроезлэн нырысетӥ воштӥсез Тупатъян ужъёсты 17-тӥ куартолэзе мытӥзы. Сюресчиос выжлэсь куать пролётъёссэ воштозы, пыкетъёссэ тупатъялозы, сыномемлэсь обработка лэсьтозы. Со сяна, выжлэсь насыпен валче вуон интызэ выльдыны, кортлэсь выль барьеръёс но чылкытатӥсь сооружениос пуктыны чаклало. Берпуметӥосыз сюрес вылысь жоб вулы шуре сюрыны уз сётэ. Пыдын ветлӥсьёс понна перилаосын выль тротуаръёс лэсьтозы. Сюрес вылэ  асфальтобетон кык сӥен вӧлдозы. Ужъёсты сюресэз ворсатэк нуозы. Руль бергатӥсьёсты огдырлы пуктэм сюрес пусъёслэсь куронъёссэс быдэсъяны куро. Тодэ вайытом, Пичи Пурга ёросын Иж шур вамен выжез тупатъяны кутскизы. Тегъёс: Удмуртия Кизнер выжъёс тупатъянужъёс йӧскалыкӵектосъёс  